Zlatý fond SME

Klasické diela nielen slovenskej literatúry na

zlatyfond.sme.sk

Diktátor

Július Barč-Ivan

Copyright © 2024 Petit Press

Copyright ePub version © 2025 iAdverti

Copyright © 2024 Zlatý fond denníka SME

All rights reserved.

Ďakujeme digitalizátorom: Viera Studeničová, Bohumil Kosa, Tibor Várnagy, Anna Studeničová

Tento súbor podlieha licencii \'Creative Commons Attribution-NonCommercial-NoDerivs 2.5 License\'. Viac informácií na

http://zlatyfond.sme.sk/dokument/autorske-prava/

ISBN-978-80-559-1131-1

￼

Pôvodná publikácia

Július Barč-Ivan. Dielo II. Tatran. Bratislava 1981. 400 s.

Bibliografické poznámky

Július Barč-Ivan: Dielo II

Tatran 1981

Druhý zväzok obsahuje chronologicky usporiadaný výber piatich autorových hier a výber z esejí pod názvom Oblok a zrkadlo.

Zostavil Ján Števček

Chronológiu autorovho života a diela napísal Imrich Vaško

Textologicky upravila Daniela Lehutová

Tatran 1981

Diktátor (I. vydanie)

Hra v troch dejstvách, šiestich obrazoch

odtláča sa prvý raz. Východiskový text, druhé 60-stranové znenie z LAMS sign. B 673 (2 jd z r. 1937, 62 + 60 s. strojopisu A4 formátu) je porovnaný so znením v LAMS sign. 1 B 36 (1 jd 63 s. strojopisu A4 formátu), totožného s rozmnoženinou SND z archívu DÚ sign. N B 47, ev. č. 2552 a s režisérskym exemplárom z osobného archívu pozostalosti nár. umelca dr. Jána Jamnického. Z tejto časovo poslednej podoby sú prebraté viaceré režisérove eliminačné a substitučné zásahy. Z textologického hľadiska majú kondenzujúci ráz, dynamizujú dialóg a sú v súlade s autorským tvorivým postupom. Znenie je konečný autorizovaný text, ktorý sa mal r. 1938 realizovať v divadle a tak by bol podľa ustálenej dramatikovej praxe iste vyšiel aj knižne.

Pri textologickej úprave miera zásahov nie je a ani nemôže byť všade rovnaká, ak sa zváži okolnosť, že v oboch zväzkoch sú základné — východiskové — texty rozličných druhov: od rukopisných cez staršie prvé a jediné knižné vydania až po viac ráz reedované.

Predovšetkým sa uplatňuje dnešný pravopis, spisovná interpunkcia, jednotné označenie priamej reči a rešpektujú sa súčasné textologické a redakčné zásady, bežné pri úprave starších textov pre čitateľské vydania. Pri hrách sa zjednocuje označenie dejstiev, obrazov a výstupov s účinkujúcimi, rovnako aj písanie autorských poznámok, ako je to zaužívané dnes.

Hláskoslovné a tvaroslovné smeny dodržiavajú dnešnú normu. Upravujú sa všetky tvary, ktoré ju viac alebo menej narúšajú. Tak sa zásadne odstraňuje dnes už zastaraná väzba záporného genitívu a nenáležitý inštrumentál, ďalej nevhodné použitie vetných spojení, spojok a predložkových väzieb, nahrádzajú sa časté gerundíva, pasívne slovesné tvary a nesprávne spájania modálnych slovies s plnovýznamovými.

Textová úprava odstraňuje aj zastarané a neústrojné lexikálne výrazy, ktoré nemajú opodstatnenie v spisovnej slovenčine, alebo sú inojazyčnej proveniencie, a nie sú nositeľmi špecifiky postáv, prostredia fabuly či dobového zafarbenia. Týka sa to najmä slov a slovných spojení, pri ktorých po čase došlo k posunu prvotných významov a dnes majú inú obsahovú náplň.

Ostatné odchýlky a nejednotnosti textových prvkov, najskôr dôsledok neskorších redakčných zásahov, upravujú či odstraňujú sa podľa zásady kvantity výskytu.

Úprava však v maximálnej miere rešpektuje autorove štylisticky príznakové výrazy. Najmä v próze sa priam dôsledne zachováva štylisticky príznaková Barčova stavba vety. Len ojedinele, v prípadoch, ak sa pre zastaranú, prípadne výrazne neslovenskú podobu stáva vetná jednotka čitateľovi nelogická, a teda nezrozumiteľná, zasahuje sa aj do syntaxe. V hrách úprava dynamizuje dialóg, čo je v súlade so štylistickými úpravami samého autora v neskorších textových verziách.

V zásade sa textová úprava Barčových próz a drám usiluje nenarušiť a nezotrieť autentickosť autorovho prejavu. Chce iba odstrániť nános prežitých výrazových prostriedkov a prípadných štylistických prehreškov, aby, pri zachovaní autorského i dobového koloritu, mohol dnešný čitateľ vnímať obsah diela bez väčších lexikálnych a syntaktických prekážok.

D. L.

Osoby

LUIZ ALVAREZ, diktátor

MÁRIA, jeho žena

GENERÁL ALONZO

MINISTER VOJNY

MINISTER VNÚTRA

MINISTER PROPAGANDY

MINISTER OBCHODU

MINISTER FINANCIÍ

GENERÁL TERENO

I. DÔSTOJNÍK STRÁŽE

II. DÔSTOJNÍK STRÁŽE

III. DÔSTOJNÍK STRÁŽE

IV. DÔSTOJNÍK STRÁŽE

I. ANARCHISTA

II. ANARCHISTA

STRÁŽ

DAV

Prvé dejstvo

Prvý obraz

Diktátorova pracovňa. Vľavo vpredu fotelovä súprava, za ňou kozub, pred ním španielska stena, hneď za ňou východ. Z úzadia východ na balkón. Vpravo vzadu východ, ktorý sa nepoužíva, vpredu písací stôl. Popoludní.

Prvý výstup

Minister obchodu a Minister financií

Prichádzajú zľava.

MIN. OBCH.: Veliteľ mal dnes veľký úspech. Huk davu. Zhromaždenie šalelo nadšením.

MIN. FIN.: I teraz šalie. Ale pritom úspech bol veľmi problematický.

MIN. OBCH.: Prečo?

MIN. FIN.: Potlesk sa ozýval vždy len z miesta, kde stáli predbojovníci.

MIN. OBCH.: Nič to. Ale sa tlieskalo.

MIN. FIN.: Ako sa vám páčila veliteľova reč?

MIN. OBCH.: Hm. Ako vlastenec s ním súhlasím. Ako minister obchodu mal by som niekoľko námietok.

MIN. FIN.: Môžeme si podať ruky. Pozrite, aká hŕba nevybavených spisov leží na jeho stole.

MIN. OBCH.: Veci, ktorými malí ľudia obťažujú veľkých.

MIN. FIN. (pozrie na hodinky): Ak nepríde hneď, zmeškám poradu v Národnej banke.

MIN. OBCH.: Povedzte úprimne, že vás čaká doma mladá žena. Preto sa tak ponáhľate.

MIN. FIN.: I to je pravda.

MIN. OBCH.: Ozaj, ako ste sa mali na svadobnej ceste? Je Taliansko krásne?

MIN. FIN.: Prekrásne.

MIN. OBCH.: Koľko telegramov poslal za vami veliteľ?

MIN. FIN.: Ani jeden.

MIN. OBCH.: To vám závidím.

Druhý výstup

Tí istí, Minister propagandy

MIN. PROP. (zľava): Ohromné, prosím. Iba teraz sa rozchádza dav. Ohromný dojem. Dnešné veliteľove narodeniny sa vydarili znamenite. A jeho reč! Čo hovoríte na ňu, páni?

MIN. OBCH. (bez presvedčenia): Skvelá…

MIN. FIN.: Boli tam priam geniálne veci.

MIN. PROP.: Rozdráždi trochu našich nepriateľov. Presvedčí ich, že nespíme.

MIN. OBCH.: Hm. Je to potrebné.

MIN. PROP.: Ozaj, ako sa skončilo rokovanie o objednávke zbraní s našimi susedmi?

Koniec ukážky